Jacob Justssøn

Jacob Justssøn Wulff også Wolf og Ulff (ca.1600–1640) var en skipsfører og handelsmann fra Fredrikstad. Han kom i 1630 til Grimstad som handelsmann og flyttet i 1633 til Lillesand. Han er ofte blitt kalt «den første lillesander», og spilte en stor rolle i utviklingen av strandstedet.   

Justssøns førte en almanakk, som han brukte både som dagbok og til forretningsnotater. Almanakken strekker seg fra 1628 og frem til 1640, og gir et unikt innblikk i hverdagslivet langs kysten i denne del av hollendertiden.

Biografi 
Justssøn bosatte seg i Grimstad i 1930. Agder var da en landsdel uten byer men med en rekke små havner og uthavner og mye handel med hollenderne. Han ble gift med Agnete Lauritsdatter, hvis far var sogneprest i Vestre Moland og bror var sorenskriver i Grimstad. Paret bosatte seg i Grimstad og fikk barn der, men flyttet i 1633 til husmannsplassen Sanden (Lillesand) under gården Møglestu i Vestre Moland sogn. Justssøn fikk sønnen Just Wolf (1634–1711).

Sanden hadde noe bebyggelse fra før, blant annet er en Jens smed nevnt i koppskattmanntallet fra 1610. Sandsfjorden var utskipningshavn for tømmer til utlandet, og Justssøn har importert hollandske varer og solgt norsk trelast fra egen brygge. 

I sin levetid hadde Justssøn mange verv og stillinger, og som nevnt kontakt med folk i flere samfunnslag. Han var visetollvisitør, handelsmann, fisker, skipper, bonde, lagrettemann, vert for tinget på Sanden, gjestgiver og familiefar. 

Jacob Justssøns stilling på 1600-tallets Agder er uvanlig godt dokumentert, særlig i form av egen fremstilling. Sosialt tilhørte han opprinnelig handelsborgerskapet i Fredrikstad, men da han bosatte seg på kysten av Nedenes len, var det ingen byer i landsdelen. Hans utstrakte aktivitet på Sanden var viktig for videre utvikling til ladestedet Lillesand.  

Sommeren 1640 ble et mindre fransk kaperskip fra Dunkerque angrepet i Homborsund av et større hollandsk marineskip. Hollenderne var overlegne. Det franske kaperskipet ble senket og hollenderne jaktet på franskmennene. 22. juli 1640 møtte franskmennene Jacob Justssøn i Lillesand, som ga dem mat og ønsket å handle med dem. På bryggen ble de oppdaget av hollenderne som åpnet ild. Justssøn og en fisker ble drept. Jacob Justssøns hode ble truffet av et skudd, slik at hjernen falt ut og ble liggende på bryggen. For denne dagen er det hustruen som skriver i dagboken: «Den 22 julijus døde sallig Jackob Jostsønn. Gud giffue hannem dett euige liff wed alle Gudz vdualde».

Skriftlige kilder 
Almanakken som er bevart etter Justssøn går fra 1628 til hans død i 1640. Den er en blanding av dagbok og notatbok for praktiske opplysninger. Almanakken befinner seg ved KUBEN i Arendal og inngår i Personaliasamlingen. Både almanakken og tingsvitnet fra 1640 er publisert på 2000-tallet i transkribert form av Vestre Moland og Lillesand historielag. Justssøn opptrer også blant annet i Agdesidens Dombok for 1636 der han er prosessfullmektig for sin svigermor i flere rettssaker.

Litteratur 
Lokalt i Lillesand er Jacob Justssøn kjent for befolkningen gjennom skolen, men også i den lokalhistoriske litteraturen, avisartikler, og barneboken "Sjørøverne kommer!" fra 2016 (som senere ble basis for et opplegg i Den Kulturelle Skolesekken). 

I nabobygden Eide ble det i 2004 satt opp et spel basert på «bataljen i Homborsund»; opptakten til kampen på Sanden.

Referanser

Kilder 
 Alv Ager-Hanssen: Lillesand i eldre tid. Faksimileutgave Vestre Moland og Lillesand historielag 1999
 Terje Ellefsen: Jakob Justssøns almanakk. Artikkel i Det var en gang. Årsskrift Vestre Moland og Lillesand historielag nr. 15. 2016
 Terje Ellefsen: Vitneprov på Sanden. Artikkel i Det var en gang. Årsskrift Vestre Moland og Lillesand historielag nr. 16. 2018
 Hilde Eskild, Anne-Marie Voje Steen, Terje Ellefsen: Sjørøverne kommer! Bokbyen forlag 2016
 Kirsten Julien, Odd Sandaaker: Agdesiden dombok 1636. Riksarkivet Oslo 1998

Eksterne lenker
 

Norske handelsfolk
Dødsfall i 1640
Privatarkiv fra Aust-Agder
Arkiv oppbevart ved KUBEN